《烛影摇红 春暮寄怀慎姊》
清代·周翼椿

秋水长篇，琐窗闲自消清昼。楝花风冷惜春归，早是清和候。

小院落英铺绣。点苍苔、蝶翻蜂骤。惜花心倦，对景情牵，因花怀友。

雁足无凭，伊兰雅韵空回首。梦魂无奈几关山，后会应难偶。

眉上愁新并旧。谱离怀、新声未就。路长谁寄，句短难宣，推敲还又。

作者简介：周翼椿，字德媗，贻繁侄女，长沙徐树录室。